PTT คาดความต้องการใช้ก๊าซปี 60 ใกล้เคียงปีนี้
PTT คาดความต้องการใช้ก๊าซปี 60 ใกล้เคียงปีนี้ที่ราว 4.9 พันล้านลบ.ฟ./วัน โดย ณ เวลา 11.54 น. ราคาอยู่ที่ 344.00 บาท บวก 3.00 บาท หรือ 0.88% มูลค่าซื้อขาย 668.29 ล้านบาท 
22 พ.ย. 2559

นายนพดล ปิ่นสุภา รองกรรมการผู้จัดการใหญ่ หน่วยธุรกิจก๊าซธรรมชาติ บริษัท ปตท. จำกัด (มหาชน) หรือ PTT เปิดเผยว่า บริษัทคาดว่าความต้องการใช้ก๊าซธรรมชาติในปี 60 น่าจะอยู่ในระดับทรงตัวจากระดับราว 4,900 ล้านลูกบาศก์ฟุต (ลบ.ฟ.)/วัน แม้ความต้องการใช้ก๊าซฯจากผู้ผลิตไฟฟ้าเอกชนรายเล็ก (SPP) จะเพิ่มขึ้น แต่คาดว่าความต้องการใช้ก๊าซธรรมชาติสำหรับยานยนต์ (NGV) ลดลงไป
อย่างไรก็ตาม ปตท.ยังจะเร่งเจรจาเพื่อนำเข้าก๊าซธรรมชาติเหลว (LNG) จากรายอื่นเพิ่มเติม นอกเหนือจากปัจจุบันที่มีการนำเข้า LNG จากการ์ต้า 2 ล้านตัน/ปี และอยู่ระหว่างจะนำเข้า LNG จากกลุ่มเชลล์และบีพี อีกรายละ 1 ล้านตัน/ปี ในช่วงปี 60 รวมถึงเจรจาเพื่อนำเข้า LNG จากกลุ่มปิโตรนาส ของมาเลเซียด้วย  ทั้งนี้ เพื่อเสริมสร้างความมั่นคงด้านพลังงานของประเทศ รองรับการผลิตก๊าซฯในอ่าวไทยที่จะลดลง
ล่าสุดปตท.ได้รับอนุมัติจากรัฐบาลให้ดำเนินการก่อสร้างคลัง LNG แห่งที่ 2 มูลค่ากว่า 3 หมื่นล้านบาท รองรับการนำเข้า LNG ปริมาณ 7.5 ล้านตัน/ปี ซึ่งหลังจากนี้ก็จะเร่งออกแบบและเปิดประมูลเพื่อก่อสร้างต่อไป โดยคาดว่าโครงการจะแล้วเสร็จตามแผนในปี 65
สำหรับคลัง LNG แห่งแรก ที่ปัจจุบันรองรับการนำเข้าได้ 5 ล้านตัน/ปี และอยู่ระหว่างการขยายระยะที่ 2 รองรับการนำเข้าเพิ่มเป็น 10 ล้านตัน/ปี จะแล้วเสร็จในปี 60  ส่วนการขยายเพิ่มเป็น 11.5 ล้านตัน/ปีจะแล้วเสร็จในปี 62 นั้น  เมื่อรวมกับคลัง LNG แห่งที่ 2 อีก 7.5 ล้านตัน/ปี ในปี 65 แล้ว ก็จะทำให้คลัง LNG สามารถรองรับการนำเข้า LNG ได้ 19 ล้านตัน/ปี มีขีดความสามารถในการแปรสภาพ LNG เป็นก๊าซธรรมชาติได้ครอบคลุมปริมาณก๊าซฯในอ่าวไทยจาก 2 แหล่งใหญ่ทั้งบงกช และเอราวัณ ที่จะหมดอายุในช่วงปี 65-66 ได้ราว 2,100 ล้านลบ.ฟ./วัน
อย่างไรก็ตาม แม้การนำเข้า LNG จะสามารถชดเชยปริมาณก๊าซฯในอ่าวไทย ที่จะลดลงได้นั้น แต่ก็ไม่สามารถทดแทนได้ทั้งหมด เนื่องจากการผลิตก๊าซปิโตรเลียมเหลว (LPG) ของประเทศราว 50% มาจากโรงแยกก๊าซธรรมชาติ ซึ่งเป็นการนำก๊าซฯจากอ่าวไทยขึ้นมาแยกผลิตภัณฑ์ ขณะที่อีกราว 25% มาจากโรงกลั่นน้ำมัน และอีก 25% เป็นการนำเข้า ทำให้ยังคงมีความกังวลในส่วนของปริมาณการผลิต LPG ที่อาจจะลดลง ส่วนการใช้ก๊าซธรรมชาติ เป็นวัตถุดิบในการผลิตธุรกิจปิโตรเคมีนั้น ยังไม่น่ากังวลมากนัก เนื่องจากผู้ผลิตปิโตรเคมีได้เตรียมความพร้อมบางส่วน อย่างกรณีของบมจ.พีทีที โกลบอล เคมิคอล (PTTGC) ที่มีแผนจะสร้างโรงงานโอเลฟินส์ใหม่ โดยใช้แนฟทา ซึ่งมาจากสายน้ำมันเป็นวัตถุดิบ
ด้านนายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ของ PTT กล่าวว่า รัฐบาลมีความเข้าใจถึงปัญหาแหล่งปิโตรเลียมขนาดใหญ่ 2 แหล่งที่จะหมดอายุสัมปทานในปี 65-66 หากยังคงไม่ชัดเจนภายในปีหน้า ก็อาจจะทำให้ผู้ได้รับสัมปทานในปัจจุบันหยุดการลงทุนภายใน 3 ปีข้างหน้า ซึ่งจะทำให้ระดับการผลิตปิโตรเลียมลดลงเร็ว
 
 
 